b'\n_START_ARTICLE_\nDeta\n_START_SECTION_\nGeografie\n_START_PARAGRAPH_\nEste a\xc8\x99ezat \xc3\xaen c\xc3\xa2mpia joas\xc4\x83 a r\xc3\xa2ului B\xc3\xa2rzava si este traversat\xc4\x83 de r\xc3\xa2ul Birdeanca, afluent al B\xc3\xa2rzavei care \xc3\xaei perioadele de inunda\xc8\x9bii are rol de supap\xc4\x83 a B\xc3\xa2rzavei._NEWLINE_Localitatea are o latitudine nordic\xc4\x83 de 45\xc2\xb023\xe2\x80\x99 \xc8\x99i o longitudine estic\xc4\x83 de 21\xc2\xb012\xe2\x80\x99, fiind situat\xc4\x83 la un nivel de 91 m. deasupra m\xc4\x83rii. Din teritoriul administrativ al ora\xc8\x99ului Deta face parte \xc8\x99i satul Opati\xc8\x9ba, situat la o distant\xc4\x83 de 3,5 km fata de oras, pe DC 172 (Deta-Birda);_NEWLINE_Deta se afl\xc4\x83 la o distan\xc8\x9b\xc4\x83 de 43\xc2\xa0km sud de Timi\xc8\x99oara pe DN59 (respectiv E70) \xc8\x99i la 18\xc2\xa0km de grani\xc8\x9ba cu Serbia(118\xc2\xa0km de Belgrad)\n_START_SECTION_\nStema ora\xc8\x99ului\n_START_PARAGRAPH_\nStema oficial\xc4\x83 a ora\xc8\x99ului Deta a fost adoptat\xc4\x83 de Guvern prin Hot\xc4\x83r\xc3\xa2rea nr. 108/2013. _NEWLINE_Aceasta se compune dintr-un scut triunghiular cu marginile rotunjite, t\xc4\x83iat. \xc3\x8en partea superioar\xc4\x83, \xc3\xaen c\xc3\xa2mp de hermin\xc4\x83, se afl\xc4\x83 o coroan\xc4\x83 imperial\xc4\x83 de aur. \xc3\x8en v\xc3\xa2rful scutului, \xc3\xaen c\xc3\xa2mp ro\xc8\x99u, se afl\xc4\x83 dou\xc4\x83 m\xc3\xa2ini \xc3\xaenfr\xc4\x83\xc8\x9bite care sus\xc8\x9bin o cruce cu capetele treflate, flancat\xc4\x83 de o parte \xc8\x99i de alta de dou\xc4\x83 cununi de gr\xc3\xa2u, fiecare cu c\xc3\xa2te 6 spice de aur. Scutul este timbrat de o coroan\xc4\x83 mural\xc4\x83 de argint cu 3 turnuri crenelate._NEWLINE_Semnifica\xc8\x9biile elementelor \xc3\xaensumate_NEWLINE_Coroan\xc4\x83 imperial\xc4\x83 face referire la coroana lui Carol al II-lea, simbol care reprezint\xc4\x83 un sigiliu al unui act oficial din 1724, prin care se atest\xc4\x83 documentar aceast\xc4\x83 localitate; a\xc8\x99ezarea coroanei pe c\xc3\xa2mpul de hermin\xc4\x83 atest\xc4\x83 faptul c\xc4\x83 localitatea a apar\xc8\x9binut de-a lungul timpului unor nobili ai Casei regale de Habsburg. _NEWLINE_Cele dou\xc4\x83 cununi de gr\xc3\xa2u reprezint\xc4\x83 una din ocupa\xc8\x9biile de baz\xc4\x83 ale locuitorilor, agricultura. _NEWLINE_Cele dou\xc4\x83 m\xc3\xa2ini \xc3\xaenfr\xc4\x83\xc8\x9bite \xc8\x99i crucea simbolizeaz\xc4\x83 buna \xc3\xaen\xc8\x9belegere, armonia, \xc3\xaenfr\xc4\x83\xc8\x9birea oamenilor de diferite etnii care locuiesc \xc3\xaen zon\xc4\x83. _NEWLINE_Crucea reprezint\xc4\x83 at\xc3\xa2t crucea greac\xc4\x83, simbol al ortodoxiei, c\xc3\xa2t \xc8\x99i crucea latin\xc4\x83, simbol al credin\xc8\x9bei catolice. _NEWLINE_Coroana mural\xc4\x83 cu 3 turnuri crenelate semnific\xc4\x83 faptul c\xc4\x83 localitatea are rangul de ora\xc8\x99.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Deta se ridic\xc4\x83 la 6.260 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 6.423\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (67,84%). Principalele minorit\xc4\x83\xc8\x9bi sunt cele de maghiari (13,88%), germani (4,03%), s\xc3\xa2rbi (3,96%), romi (2,3%) \xc8\x99i bulgari (1,93%). Pentru 5,37% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (61,05%), dar exist\xc4\x83 \xc8\x99i minorit\xc4\x83\xc8\x9bi de romano-catolici (26,15%), ortodoc\xc8\x99i s\xc3\xa2rbi (2,83%) \xc8\x99i penticostali (2,16%). Pentru 5,62% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83._NEWLINE_Deta - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia\n_START_SECTION_\nStructura confesional\xc4\x83\n_START_PARAGRAPH_\nSub profil confesional, popula\xc8\x9bia ora\xc8\x99ului prezint\xc4\x83 un caracter bipolar. Astfel, la recens\xc4\x83m\xc3\xa2ntul din 2002, majoritatea popula\xc8\x9biei (circa dou\xc4\x83 treimi) s-a declarat de religie ortodox\xc4\x83, procentul fiind de 63% (4.068 locuitori). Al doilea grup major este cel romano-catolic, care reprezint\xc4\x83 circa 1 treime, cu 2.025 de adep\xc8\x9bi (31,55%). Alte culte sunt prezente, \xc3\xaens\xc4\x83 au o pondere mult mic\xc4\x83 (penticostali 2,55%, bapti\xc8\x99ti, reforma\xc8\x9bi \xc8\x99i alte culte sub 1% fiecare).\n_START_SECTION_\nEconomie\n_START_PARAGRAPH_\nIndustria este cea mai important\xc4\x83 ramur\xc4\x83 economic\xc4\x83. Tradi\xc8\x9bional, aici s-au dezvoltat fabrici de prelucrare a lemnului (placaje, furnire) precum \xc8\x99i industria exploat\xc4\x83rii de argil\xc4\x83. Dup\xc4\x83 revolu\xc8\x9bia din 1989, dezvolt\xc4\x83rii i se pune o puternic\xc4\x83 fr\xc3\xa2n\xc4\x83, pentru ca dup\xc4\x83 anul 2000 Deta s\xc4\x83 porneasc\xc4\x83 din nou \xc3\xaentr-un proces de dezvoltare. O serie de investitori str\xc4\x83ini, unele companii multina\xc8\x9bionale, au deschis aici numeroase fabrici care au polarizat activitatea economic\xc4\x83 \xc8\x99i resursele umane din localitate \xc8\x99i din zona de influen\xc8\x9b\xc4\x83._NEWLINE_Principalul angajator din ora\xc8\x99 este fabrica companiei Eybl AG, cu profil textil, specializat\xc4\x83 \xc3\xaen produc\xc8\x9bia de componente interioare pentru automobile (volane, tapi\xc8\x9berii pentru BMW, Mercedes, Volkswagen, Jaguar, Renault). Aceasta are peste 1.900 de angaja\xc8\x9bi, din care 1.100 din Deta, restul fiind capta\xc8\x9bi din localit\xc4\x83\xc8\x9bile \xc3\xaenconjur\xc4\x83toare. Alte companii sunt prezente \xc3\xaen domeniile prelucr\xc4\x83rii lemnului, industria alimentar\xc4\x83, textile._NEWLINE_O etap\xc4\x83 important\xc4\x83 \xc3\xaen dezvoltarea economic\xc4\x83 a constituit-o deschiderea \xc8\x99oselei de centur\xc4\x83. _NEWLINE_Construit\xc4\x83 cu fonduri europene \xc8\x99i de la guvern, aceasta permite ora\xc8\x99ului s\xc4\x83 se extind\xc4\x83 \xc8\x99i s\xc4\x83 atrag\xc4\x83 noi investitori. Centura are circa 8 km lungime \xc8\x99i deviaz\xc4\x83 traficul de pe drumul european E70 Timi\xc8\x99oara - Moravi\xc8\x9ba.\n_START_SECTION_\nCultura\n_START_PARAGRAPH_\nInstitu\xc8\x9bii culturale_NEWLINE_- Casa de Cultur\xc4\x83 Deta_NEWLINE_- Muzeul Deta_NEWLINE_- Biblioteca Deta_NEWLINE_- C\xc4\x83min cultural Opati\xc8\x9ba\n_START_SECTION_\nMonumente\n_START_PARAGRAPH_\n- Monumentul eroilor c\xc4\x83zu\xc8\x9bi \xc3\xaen Primul R\xc4\x83zboi Mondial:\xc2\xa0Deta;_NEWLINE_- Monumentul eroilor c\xc4\x83zu\xc8\x9bi \xc3\xaen Al Doilea R\xc4\x83zboi Mondial: Deta_NEWLINE_- Plac\xc4\x83 comemorativ\xc4\x83 \xc3\xaen memoria cet\xc4\x83\xc8\x9benilor din Deta deporta\xc8\x9bi \xc3\xaen Rusia: Deta_NEWLINE_- Monument - Glorie etern\xc4\x83 eroilor din ora\xc8\x99ul Deta c\xc4\x83zu\xc8\x9bi \xc3\xaen luptele pentru ap\xc4\x83rarea patriei: Deta_NEWLINE_- Monument - Glorie etern\xc4\x83 eroilor din Opati\xc8\x9ba c\xc4\x83zu\xc8\x9bi \xc3\xaen Al Doilea R\xc4\x83zboi Mondial: Opati\xc8\x9ba_NEWLINE_- Monument \xc3\xaen amintirea eroilor c\xc4\x83zu\xc8\x9bi \xc3\xaen r\xc4\x83zboiul mondial anii 1914-1918: Opati\xc8\x9ba_NEWLINE_- Monument - Bustul lui Ferdinand I, inaugurat la 28 iulie 2018, in cadrul Programului Centenar. Bustul a fost realizat cu sprijinul Societatii Cultural-istorice "Mihai Viteazul" Ploiesti (condusa de ing. Mircea Cosma)._NEWLINE_Biserici, m\xc4\x83n\xc4\x83stiri \xc8\x99i l\xc4\x83ca\xc8\x99e de cult_NEWLINE_- Biserica ortodox\xc4\x83 rom\xc3\xa2n\xc4\x83 Deta (2008)_NEWLINE_- Biserica ortodox\xc4\x83 rom\xc3\xa2n\xc4\x83 Opati\xc8\x9ba (1725)_NEWLINE_- Biserica romano-catolic\xc4\x83 Deta (1900)_NEWLINE_- Biserica ortodox\xc4\x83 s\xc3\xa2rb\xc4\x83 Deta (sec.XVIII)_NEWLINE_- Biserica baptist\xc4\x83 Deta_NEWLINE_- Biserica penticostal\xc4\x83 Deta_NEWLINE_- Biserica reformat\xc4\x83 Deta_NEWLINE_- M\xc3\xa2n\xc4\x83stire s\xc3\xa2rbeasc\xc4\x83 men\xc8\x9bionat\xc4\x83 la mijlocul secolului al XIX-lea_NEWLINE_Alte manifest\xc4\x83ri cultural-religioase_NEWLINE_- Ruga ortodox\xc4\x83 \xc3\xaen localit\xc4\x83\xc8\x9bile: Opati\xc8\x9ba (de Sfintele Pa\xc8\x99ti) \xc8\x99i\xc2\xa0\xc2\xa0Deta (de Rusalii);_NEWLINE_- Ruga catolic\xc4\x83 \xc3\xaen localitatea Deta (iulie - de Sf. Ana);_NEWLINE_- Ruga ortodox\xc4\x83 - s\xc3\xa2rbeasc\xc4\x83\xc2\xa0\xc3\xaen localitatea\xc2\xa0Deta (15 septembrie - Soborul sfin\xc8\x9bilor s\xc3\xa2rbi);\n_START_SECTION_\nInv\xc4\x83\xc8\x9b\xc4\x83m\xc3\xa2nt\n_START_PARAGRAPH_\n- Liceul Tehnologic "Sf\xc3\xa2ntul Nicolae" Deta_NEWLINE_- \xc8\x98coala cu clasele I-VIII Deta_NEWLINE_- \xc8\x98coala cu clasele I-IV Opati\xc8\x9ba_NEWLINE_- Gr\xc4\x83dini\xc8\x9be cu program normal: Deta \xc8\x99i Opati\xc8\x9ba_NEWLINE_- Gr\xc4\x83dini\xc8\x9ba cu program prelungit\xc2\xa0Deta\n_START_SECTION_\nS\xc4\x83n\xc4\x83tate\n_START_PARAGRAPH_\n- Spitalul Or\xc4\x83\xc8\x99enesc Deta_NEWLINE_- Cabinete medicale pe diferite specializ\xc4\x83ri: Deta (treisprezece), Opati\xc8\x9ba (dou\xc4\x83)_NEWLINE_- Cabinete stomatologice: Deta (trei)_NEWLINE_- Farmacii: Deta (patru)autentificat_NEWLINE_- Farmacii veterinare: Deta (trei)\n_START_SECTION_\nAgrement\n_START_PARAGRAPH_\n- Stadionul de fotbal\xc2\xa0\xc2\xa0Deta_NEWLINE_- Baz\xc4\x83 sportiv\xc4\x83 \xc3\xaen localitatea Opati\xc8\x9ba_NEWLINE_- Teren de tenis Parc Deta_NEWLINE_- Sala de sport a ora\xc8\x99ului Deta_NEWLINE_- \xc8\x98trand Termal Deta_NEWLINE_- \xc8\x98trandul tineretului olimpic Deta_NEWLINE_- Teren de minifotbal \xe2\x80\x9eMaracana\xe2\x80\x9c Deta_NEWLINE_- Teren de handbal, Liceul Tehnologic "Sf\xc3\xa2ntul Nicolae" Deta'